ATP30 เดินหน้าขยายฐานลูกค้าดันรายได้ตามเป้าที่วางไว้โตกว่า 15%
ATP30 คาด Q2/59 ผลประกอบการสูงกว่า Q1 จ่อรับลูกค้าใหม่ 3 สัญญา เดินหน้าขยายฐานลูกค้าใหม่ และเพิ่มจำนวนเที่ยวการดันรายได้ให้ตามเป้าที่วางไว้เติบโตมากกว่า 15% ในปีนี
16 พ.ค. 2559

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน)หรือ ATP30 เปิดเผยว่า แนวโน้มธุรกิจในไตรมาส 2 ยังขยายตัวในเกณฑ์ดี โดยล่าสุดบริษัทได้รับความไว้วางใจจากลูกค้ารายใหญ่ที่ใช้บริการของ ATP30 ร่วมกับผู้ให้บริการรายอื่น เปลี่ยนมาใช้บริการ ATP30 แต่เพียงผู้เดียว โดยคาดว่าจะเริ่มให้บริการและรับรู้รายได้ทันทีในไตรมาส 2 นี้
นอกจากนี้ บริษัทยังมีการรับรู้รายได้จากลูกค้าใหม่จำนวน 3 สัญญา ที่ลงนามสัญญาในช่วงไตรมาสแรก อีกทั้งบริษัทมีลูกค้าที่อยู่ระหว่างการเจรจาอีก 3 ราย คาดว่าจะได้ข้อสรุปในช่วงไตรมาส 2 เช่นเดียวกัน ซึ่งบริษัทมองว่าจะเป็นปัจจัยสำคัญที่จะส่งผลให้แนวโน้มผลประกอบการไตรมาส 2 เติบโตดีกว่าไตรมาสแรกที่ผ่านมา
อย่างไรก็ตาม บริษัทยังคงเดินหน้าขยายฐานลูกค้าใหม่ และเพิ่มจำนวนเที่ยวการให้บริการ รวมถึงจำนวนรถรับส่ง เพื่อรองรับงานที่มีแนวโน้มเพิ่มมากขึ้นในอนาคต และผลักดันให้รายได้ของ ATP30 เป็นไปตามเป้าหมายที่วางไว้เติบโตมากกว่า 15% ในปีนี้